1. Tul din il-ġimgħa l-Parlament aġġorna, kif jagħmel kull sena, għall-vaganzi tal-Għid il-Kbir. Sfortunatament kien hemm żmien meta, bi sfida għall-valuri u t-tradizzjonijiet insara tagħna, kien hemm min kien jibqa' jinsisti li jibqa' jlaqqa' l-Kamra sa Ħamis ix-Xirka u anke jitħajjar fil-Ġimgħa l-Kbira. Dan illum għadda proprju għax ħadna ħsieb li nagħtu l-importanza li ħaqqha l-politika nazzjonali mingħajr ma narawha b'xi mod tirbaħ fuq dik reliġjuża. Hekk għamlu l-kapijiet tal-Kamra ta' qabli. Il-President Emeritu Guido de Marco (Alla jagħtih il-Ġenna), Lawrence Gonzi u Tonio Borg kollha segwew din il-prattika tajba. Ma ltqajniex fil-mument li għal diversi Maltin u Għawdxin huwa għal qalbhom. Din hija l-marka ta' dan il-partit, u hekk baqgħet. Għalhekk dan l-aġġornament ma ħariġx barra min-normal. 2. Aġġornajna wara li l-Kamra ilha tiltaqa' regolarment u kontinwament mill-bidu tas-sena. Fl-ewwel xahrejn fil-fatt iltqajna 27 darba u f'dawn is-seduti numru konsiderevoli ta' membri ħadu sehem. Kien hemm xejn inqas minn 64 membru b'madwar 100 siegħa ta' dibattitu u domandi parlamentari li ħafna drabi jittrasformaw ruħhom f'mumenti interessanti. Fil-fatt, f'dawn ix-xhur ġew preżentati xejn inqas minn 2,326 domanda parlamentari. Dan huwa xiehda ċara li l-Parlament baqa' l-post fejn tiġi rispettata d-demokrazija. Baqa' wkoll il-post fejn il-Ministri u s-Segretarji Parlamentari baqgħu jattendu regolarment u jwieġbu għad-domandi li jsirulhom miż-żewġ naħat tal-Kamra. Ma kellniex dawk it-tip ta' tweġibiet li "mhux fl-interess tal-poplu", anqas ma kellna Ministru wieħed li jrid ilaħħaq ta' kulħadd. Il-Kamra tad-Deputati baqgħet taħdem tajjeb u dik il-ħidma baqgħet tiġi segwita u rrappurtata kontinwament. F'ebda mument ma morna lura minn xi valur demokratiku. 3. Mhux biss iddibattejna liġijiet varji imma approvajna wkoll, bil-kunsens taż-żewġ naħat, numru ta' liġijiet. Fil-fatt, hawn ukoll, il-ħidma leġislattiva ma waqgħetx lura. Ġew approvati 3 liġijiet ġodda li huma marbuta mal-Att dwar is-Sigurtà Soċjali, il-pożizzjoni ta' persuni b'diżabilità u l-liġi dwar is-self lill-Greċja. Mhux biss, imma ġew ippreżentati wkoll 102 avviżi legali li huma wkoll, kif inhuwa magħruf, iżidu fil-korp leġislattiv tagħna u huma determinanti. Biex wasalna hawn, il-Parlament ħadem. Dan sar sija fid-dibattitu tat-tieni qari, kif ukoll fi stadju ta' Kumitat. Għax huwa magħruf li ħafna mil-liġijiet tagħna jingħataw l-iskrutinju neċessarju tagħhom f'kull stadju tal-Parlament. F'dawn is-snin li ilni fl-Eżekuttiv, minn esperjenza ta' 38 abbozz ta' liġi li b'xi mod fih kelli sehem dirett, nista' ngħid li huwa dejjem tajjeb li kull liġi tieħu l-ħin tagħha u li fuqha jkun hemm ir-riflessjoni neċessarja. Naqbel li, kemm jista' jkun, m'għandekx tagħmel limitu jew kontroll fuq kemm seduti jew membri jieħdu sehem f'dibattitu fuq xi liġi partikolari. 4. Mhux biss, imma fuq l-aġenda parlamentari hemm ukoll numru ta' abbozzi ta' liġi pendenti. Dan huwa wkoll mertu ta' dan il-Gvern li ħa ħsieb li jkollu dejjem kwantità ta' abbozzi ta' liġijiet lesti biex jiġu dibattuti Kien ikun hemm nuqqas kieku ma kellniex. Proprju l-fatt li għandna ħafna juri, minflok, li aħna attivi u bqajna Gvern li jrid jibdel, jirriforma u dan sabiex ikollna soċjetà aħjar. Dan huwa iktar ċar mill-fatt li għalkemm approvajna 3 abbozzi ta' liġijiet, ġew preżentati 4 oħra ġodda. Għalhekk il-Kamra quddiemha għandha aġenda twila, tajba u li għandna napprovaw. Naqblu u m'hemmx dubju li għalkemm diversi liġijiet huma tajba fihom infushom, xorta jkun jonqoshom tibdiliet ta' rfinar li jrid isir kontinwament. Dan huwa proċess normali u s-soltu l-Oppożizzjoni timxi fuq din il-linja, għalkemm din is-sena kellna l-eċċezzjoni fuq l-abbozz ta' liġi dwar l-Edukazzjoni li, stranament, iddikjaraw li għax jaqblu miegħu, ser jivvutaw il-kontra. 5. Il-ħidma parlamentari ssir ukoll fid-diversi Kumitati li għandna mwaqqfa. Fil-fatt, hawn ukoll, dawn komplessivament iltaqgħu 39 darba u dan ukoll huwa tajjeb. Biss biss, il-Kumitat dwar ix-Xogħol tal-Kamra, iktar magħruf bħala l-House Business Committee, ltaqa' 6 darbiet. F'dawn il-Kumitati ħafna drabi, għalkemm mhux dejjem, ix-xogħol isir fil-kalma u s-serenità. Dan huwa tajjeb. Fil-fatt fil-Kamra, iktar ma jkun hemm kalma u attenzjoni għal dak li jkun qiegħed isir, tant l-aħjar. Nittama li, meta nerġgħu niltaqgħu, l-atmosfera tkun din sabiex napprovaw iktar liġijiet milli diġà approvajna. Huwa essenzjali għall-poplu ta' dawn il-Gżejjer li jirċievi mingħandna dan is-servizz. 6. Hemm iktar xogħol li sar f'dawn ix-xhur marbut ukoll mal-ħidma li ssir kontinwament mill-membri parlamentari barra minn xtutna. Biss, huwa żgur evidenti li l-Parlament ħadem u approva tajjeb fuq diversi punti għax huwa ċar li, fil-maġġoranza ta' dak li jgħaddi mill-Kamra, jgħaddi għax naqblu fuqu t-tnejn. Fil-Parlament it-tħaddim tad-demokrazija ma naqasx, anzi kompla jitkattar. Kellu bżonn ħaddieħor żamm l-istess livell għoli li żammejna aħna. Ikunu xi jkunu ċ-ċirkostanzi, aħna hekk determinati li nkomplu nagħmlu. Għandna ħafna iktar li jrid isir u nħares 'il quddiem sabiex inkomplu naħdmu u napprovaw liġijiet u miżuri li jagħmlu l-ġid lil pajjiżna. Dak kommessi għalih u determinati li nibqgħu nżommuh.
Ħidmet il-Parlament